Spaanse koning wens tennis-kroonprins gelukDie 18-jarige Carlos Alcaraz. Foto: Twitter. Die 18-jarige Carlos Alcaraz het ’n oproep van koning Felipe VI van Spanje ontvang nadat hy gister in die eindstryd van die Miami-ope die septer geswaai het. Die jong tennis-sensasie het vir Casper Ruud met 7-5 en 6-4 geklop om die eerste Spaanse speler te word om die toernooi te wen. Sy oorwinning het beslis ’n koninklike gelukwensboodskap regverdig. “Dit was ongelooflik om met die koning oor die telefoon te praat en ek was eintlik toe meer op my senuwees as gedurende die hele wedstryd. Ek het nooit gedink dat so iets met my sal gebeur nie,” het Alcaraz gesê. Volgens die jongste ATP-ranglys is hy tans die 11de beste speler ter wêreld en daar is reeds sprake dat hy eersdaags die mantel as Spanje se voorste speler by Rafael Nadal kan oorneem. “Ek het nog altyd na Rafa opgekyk en baie by hom geleer; veral die manier waarop hy belangrike wedstryde benader.” Nadal, wat al vantevore sy raket vir die heuningkwas verruil het om Alcaraz se lof te besing, was een van die eerste sterre om die jong speler met sy Miami-prestasie geluk te wens. Volgens die wenner van 21 Grand Slam-titels was Alcaraz se triomf ’n geskiedkundige oomblik en wag daar nog baie titels op die jong Spanjaard. Intussen is Novak Djokovic steeds die wêreld se voorste speler, gevolg deur Daniil Medvedev en Alexander Zverev. Roger Federer het met 18 ranglysplekke geval en hy is tans 44ste op die lys. – Youngest Miami Open champion– First-ever Spanish champion in Miami– 3rd youngest first-time Masters 1000 champion– Maintains 100% record in ATP Finals ???? @alcarazcarlos03 #MiamiOpen pic.twitter.com/b2RpeSLf1K — Tennis TV (@TennisTV) April 4, 2022